På byggepladsen ved TL Byg i Aalborg er Dan Ivan Toft i fuld gang. Han har været kontanthjælpsmodtager siden 2016 på grund af problemer med hjertet – men nu hjælper han til på byggepladsen et par timer om dagen. - Jeg synes, det er dejligt at have noget at stå op til om morgenen. Man er med til at bidrage, siger Dan Ivan Toft. Arbejdet på byggepladsen har han fået gennem projektet ”Små Job med Mening”, som er et samarbejde mellem Aalborg Kommune og 22 private virksomheder. Her kan kontanthjælpsmodtagere komme i arbejde mellem fem og ti timer om ugen. - Det der hjælper borgerne allermest med at komme tilbage på arbejdsmarkedet, det er at give dem en lønseddel. Og om man arbejder to eller fem timer om ugen, det er ligegyldigt, siger Jesper Dahlgaard, der er job- og ydelseschef i Aalborg Kommune. Allerede efter få uger tilbage på arbejdsmarkedet kan Dan Ivan Toft mærke, hvordan hans livskvalitet er steget. - Jeg er blevet mere glad. Har livsmod. Jeg er ikke så sortseende længere, siger han.
Et forsøg har siden maj fået 31 kontanthjælpsmodtagere ud på arbejdspladser i Aalborg.